plade
Plade, plant materiale, oftest af metal, plast eller træ, fremstillet ved kalandrering, valsning, smedning eller sammentrykning. Inden for metalbearbejdning inddeles plader i tyndplade (0,1-3 mm), mediumplade (3-5 mm) og grovplade (tykkere end 5 mm); materialer tyndere end tyndplade benævnes folie. Metalplader videreforarbejdes plastisk ved dybtrækning, bukning, presning, opkravning og prægning.
Afhængigt af tykkelse og materiale anvendes plader fx inden for skibsbygning og fly- og bilindustrien, ligesom mange dagligdags ting er fremstillet af plast- eller metalplader. Metalplader sammenføjes normalt ved svejsning og nitning.
Vedr. panserplade, se panserstål.